2004D0452 — RO — 19.07.2008 — 009.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B DECIZIA COMISIEI din 29 aprilie 2004 de stabilire a listei organismelor ai căror cercetători pot fi autorizați să acceseze date confidențiale în scopuri științifice [notificată cu numărul C(2004) 1664] (Text cu relevanță pentru SEE) (2004/452/CE) (JO L 202, 7.6.2004, p.1)

Astfel cum a fost modificat prin:







(*) Acest act nu a fost publicat niciodată în limba română.









▼B

DECIZIA COMISIEI

din 29 aprilie 2004

de stabilire a listei organismelor ai căror cercetători pot fi autorizați să acceseze date confidențiale în scopuri științifice

[notificată cu numărul C(2004) 1664]

(Text cu relevanță pentru SEE)

(2004/452/CE)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 322/97 al Consiliului din 17 februarie 1997 privind statisticile comunitare ( 1 ) și, în special, articolul 20 alineatul (1) al acestuia, întrucât: (1) Regulamentul (CE) nr. 831/2002 al Comisiei din 17 mai 2002 de stabilire a normelor de aplicare a Regulamentului (CE) nr. 322/97 al Consiliului privind statisticile comunitare în privința accesului la date confidențiale în scopuri științifice ( 2 ) are drept scop stabilirea condițiilor de reglementare a accesului la datele confidențiale transmise autorității comunitare, pentru a trage concluzii statistice în scopuri științifice, precum și a regulilor de cooperare între autoritățile naționale și autoritatea comunitară, în vederea facilitării acestui acces. (2) Regulamentul menționează, în special, următoarele patru surse importante: Panelul European al Gospodăriilor (ECHP), Ancheta asupra forței de muncă (LFS), Ancheta privind statistica inovațiilor (CIS) și Ancheta privind formarea profesională continuă (CVTS). (3) Autoritatea comunitară poate acorda accesul la date confidențiale cercetătorilor din universități sau din alte unități de învățământ superior stabilite în conformitate cu dreptul comunitar sau cu dreptul unui stat membru sau cercetătorilor din organizații sau instituții de cercetare științifică stabilite în conformitate cu dreptul comunitar sau cu dreptul unui stat membru. (4) În afară de aceasta, în temeiul articolului 3 alineatul (1) litera (c) din prezentul regulament, accesul la astfel de date poate fi, de asemenea, acordat cercetătorilor care aparțin altor unități, organizații sau instituții, după ce Comitetul pentru confidențialitatea statistică emite avizul, în conformitate cu procedura prevăzută la articolul 20 alineatul (2) din Regulamentul (CE) nr. 322/97. (5) Este în consecință necesar să se întocmească o listă a acestor organisme, pe baza unei evaluări care ia în considerare o serie de condiții, cum ar fi scopul principal al organismului, modalitățile de organizare internă a cercetării, garanțiile aplicate în interiorul organismului sau modalitățile de difuzare a rezultatelor lucrărilor de cercetare. (6) Accesul poate fi acordat în cazul în care organismul are o bună reputație sau a făcut dovada asigurării unor cercetări de calitate și a publicării rezultatelor acestora. Un alt criteriu, mai puțin important, care poate fi luat în considerare, este să se cunoască dacă organismul este bine stabilit și recunoscut ca autoritate în domeniul său specific și eventual, dacă dispune de sponsori, parteneri sau acționari demni de încredere. (7) Cercetarea în cadrul organismului trebuie să se efectueze într-o unitate bine definită, fără legături la nivel organizațional sau de gestionare cu domeniul de activitate al organismului, unitatea menționată ar trebui considerată o unitate distinctă și autonomă și să intre sub autoritatea unui responsabil de rang înalt, care nu are nici o responsabilitate directă în politica organismului sau în punerea în aplicare a misiunii acestuia. (8) În afară de aceasta, direcția organismului trebuie să ofere garanțiile necesare privind diverse aspecte, de exemplu dispozițiile adoptate pentru ca personalul unității de cercetare să fie împiedicat să transmită unor persoane din afara unității informațiile provenite din datele furnizate, cu excepția rezultatelor de cercetare sintetizate și cumulate, cu acordul șefului unității de cercetare sau garanția că se consideră o gravă greșeală disciplinară dacă oricare dintre membrii personalului organismului solicită, de la membrii unității de cercetare, orice informație privind datele individuale ale fișierului pus la dispoziție. (9) Este necesară descrierea măsurilor care garantează siguranța fizică a spațiilor organismului și a sistemelor informatice, precum și securitatea datelor în sistemele informatice, cu detalii privind dispozițiile adoptate în vederea asigurării accesului autorizat, a interzicerii accesului neautorizat și a protejării sistemelor împotriva oricărui acces neautorizat al persoanelor din afara organismului; de asemenea, trebuie descrise măsurile de securitate privind documentele, inclusiv documentele pe hârtie, care conțin informații extrase din datele furnizate. (10) Accesul trebuie justificat prin scopuri științifice, astfel încât rezultatele să fie puse rapid și liber la dispoziția comunității științifice. Utilizarea datelor în scopuri exclusiv interne ar fi contrară obiectului Regulamentului (CE) nr. 831/2002 al Comisiei. Politica organismului în materie de difuzare a rezultatelor unității sale de cercetare trebuie să fie o politică deschisă, care să încurajeze publicarea în reviste științifice pertinente și difuzarea liberă a rezultatelor cercetării pe site-ul de internet al organismului sau orice alt site potrivit. (11) Banca Centrală Europeană (BCE) trebuie să fie considerată drept un organism care îndeplinește condițiile menționate anterior și, în consecință, trebuie adăugată pe lista unităților, organizațiilor și instituțiilor menționate la articolul 3 alineatul (1) litera (c) din Regulamentul (CE) nr. 831/2002 al Comisiei. (12) Lista va fi actualizată pe măsură ce se consideră că alte unități, instituții sau institute îndeplinesc condițiile prevăzute. (13) Cererile specifice de acces depuse de aceste organisme trebuie ulterior să fie tratate în conformitate cu regulile și procedurile prevăzute de Regulamentul nr. 831/2002 al Comisiei. (14) Măsurile prevăzute în prezenta decizie sunt conforme cu avizul Comitetul pentru confidențialitatea statistică, întrucât: ADOPTĂ PREZENTA DECIZIE:







Articolul 1

Lista organismelor ai căror cercetători pot fi autorizați să acceseze date confidențiale în scopuri științifice, în temeiul articolului 3 alineatul (1) litera (c) din Regulamentul (CE) nr. 831/2002 al Comisiei, se anexează la prezenta decizie.

Articolul 2

Prezenta decizie se adresează statelor membre.

▼M11









ANEXĂ

Organisme ai căror cercetători pot fi autorizați să acceseze date confidențiale în scopuri științifice

Banca Centrală Europeană

Banca Centrală a Spaniei

Banca Centrală a Italiei

University of Cornell (Statul New York, Statele Unite ale Americii)

Department of Political Science, Baruch College, New York City University (Statul New York, Statele Unite ale Americii)

Banca Centrală a Germaniei

Unitatea de analiză a ocupării forței de muncă, Direcția Generală Ocuparea Forței de Muncă, Afaceri Sociale și Șanse Egale a Comisiei Europene

Universitatea din Tel Aviv (Israel)

Banca Mondială

Center of Health and Wellbeing (CHW) al Woodrow Wilson School of Public and International Affairs, Princeton University, New Jersey, Statele Unite ale Americii

The University of Chicago (UofC), Illinois, Statele Unite ale Americii

Organizația pentru Cooperare și Dezvoltare Economică (OCDE)

Family and Labour Studies Division of Statistics Canada, Ottawa, Ontario, Canada

Unitatea Econometrie și Suport Statistic pentru Lupta Antifraudă (ESLAF), Direcția Generală Centrul Comun de Cercetare al Comisiei Europene

Unitatea de Suport pentru Spațiul European de Cercetare (SSEC), Direcția Generală Centrul Comun de Cercetare al Comisiei Europene

Canada Research Chair of the School of Social Science in the Atkinson Faculty of Liberal and Professional Studies at York University, Ontario, Canada

University of Illinois at Chicago (UIC), Chicago, Statele Unite ale Americii

Rady School of Management, University of California, San Diego, SUA

Direcția pentru cercetare, studii și statistici (Direction de l’Animation de la Recherche, des Études et des Statistiques – DARES) din cadrul Ministerului Muncii, Relațiilor Sociale și Solidarității, Paris, Franța

The Research Foundation, State University of New York (RFSUNY), Albany, SUA

Centrul finlandez pentru pensii (Eläketurvakeskus – ETK), Finlanda

Direcția pentru cercetare, studii, evaluare și statistici (Direction de la recherche, des études, de l’évaluation et des statistiques – DREES) aflată în subordinea Ministerului Muncii, Relațiilor Sociale și Solidarității, a Ministerului Sănătății, Tineretului și Sporturilor și a Ministerului Bugetului, Conturilor Publice și Funcției Publice, Paris, Franța.